b"\n_START_ARTICLE_\nTerorizem\n_START_PARAGRAPH_\nTerorizem je vsako organizirano nasilno dejanje, ki je usmerjeno proti civilistom/civilnim ustanovam v politi\xc4\x8dne ali/in gospodarske namene. Izvajajo ga nedr\xc5\xbeavne skupine, posamezniki ali dr\xc5\xbeave. Terorizem je ve\xc4\x8dinoma javno dejanje, saj s tem ho\xc4\x8dejo teroristi dose\xc4\x8di \xc4\x8dim ve\xc4\x8dje \xc5\xa1tevilo ljudi (s pomo\xc4\x8djo sodobnih medijev, ki pokrivajo take incidente) in tako vplivati na \xc5\xa1ir\xc5\xa1e javno mnenje.\n_START_SECTION_\nZgodovina terorizma\n_START_PARAGRAPH_\nIzraz \xc2\xbbterorizem\xc2\xab\xc2\xa0sicer izhaja iz francoskega obdobja Vladavine terorja v letih 1793 in 1794 (med francosko revolucijo). Uporabljali so ga vodje sistematskega odstranjevanja \xc2\xbbizdajalcev\xc2\xab\xc2\xa0med revolucionarnimi odbori, z njim so namre\xc4\x8d imenovali najbolj\xc5\xa1o mo\xc5\xbenost za obranitev svobode. Ko se je francoska revolucija izrodila, pa je beseda prevzela srdito ozna\xc4\x8devanje dr\xc5\xbeavnega nasilja in usmr\xc4\x8devanja z znamenitimi giljotinami._NEWLINE_Iz tega sledi, da terorizem nikakor ni nov fenomen post-vojnega sveta, pa\xc4\x8d pa tak na\xc4\x8din dejavnosti svet pozna od razvoja politike in nad-primitivnih dru\xc5\xbebenih odnosov dalje. Svet za zunanje zadeve Zdru\xc5\xbeenih dr\xc5\xbeav, ki se ubada s teorijo terorizma, v svojem dosjeju teroristov omenja svete bojevnike, ki so pobijali civiliste \xe2\x80\x93 tak\xc5\xa1ni naj bi bili judovski fundamentalisti iz\xc5\xbeivljajo\xc4\x8d se nad Rimljani v Palestini (1. stoletje); razbojni\xc5\xa1ki kulti v Indiji, ki so pobijali mimoido\xc4\x8de zaradi \xc5\xbertvovanja hindujskemu bo\xc5\xbeanstvu (7. stoletje); bli\xc5\xbenjevzhodna \xc5\xa1iitska sekta pod imenom asasini, ki je s pomo\xc4\x8djo omamljenosti od ha\xc5\xa1i\xc5\xa1a pobijala politi\xc4\x8dne nasprotnike.\n_START_SECTION_\nVrste terorizma\n_START_PARAGRAPH_\nPri vrstah terorizma \xe2\x80\x93 tip je skupek izhodi\xc5\xa1\xc4\x8d, motivacij in delovanja - se zopet sre\xc4\x8damo z vpra\xc5\xa1anjem jasne in dokon\xc4\x8dne delitve oziroma definiranja. Sicer stroka v dana\xc5\xa1njem \xc4\x8dasu lo\xc4\x8di naslednje pomembnej\xc5\xa1e tipe terorizma:\n_START_SECTION_\nNacionalisti\xc4\x8dni terorizem\n_START_PARAGRAPH_\nNacionalisti\xc4\x8dni terorizem je delovanje nekaterih ekstremnih skupin, ki stremijo k formiranju samostojne dr\xc5\xbeave za svojo nacijo oziroma etnijo. Navadno to po\xc4\x8dno skozi privla\xc4\x8devanje pozornosti javnosti k boju za osamosvojitev, za katerega mislijo, da je bil ignoriran ali neosvetljen. Tak\xc5\xa1en tip terorizma je bil med najbolj uspe\xc5\xa1nimi, \xc4\x8de upo\xc5\xa1tevamo pridobivanje mednarodnih simpatij in strinjanj ali podpor. Strokovnjaki trdijo, da nacionalisti\xc4\x8dne teroristi\xc4\x8dne organizacije praviloma ne pretiravajo z nasilnimi dejanji. K tem se zatekajo do mere, da postanejo vidni in prepoznavni v svetu, ne gredo pa dale\xc4\x8d \xc4\x8dez to mejo, saj bi na ta na\xc4\x8din izgubili mednarodno ali lokalno (njihova nacionalna baza) razumevanje za njihov problem. Mnogi strokovnjaki so do opredelitve teh nacionalisti\xc4\x8dnih skupin kot teroristi\xc4\x8dnih skepti\xc4\x8dne, saj gre mnogokrat za robne dejavnosti \xc2\xbbborcev za svobodo\xc2\xab, kot se navadno ozna\xc4\x8dujejo sami._NEWLINE_Kot nacionalisti\xc4\x8dne teroristi\xc4\x8dne skupine se dandanes kvalificirajo predvsem naslednje: Irska republikanska armada (Irish Republican Army, IRA), ki se bori na obmo\xc4\x8dju Severne Irske pod britansko oblastjo ter se zavzema za priklju\xc4\x8ditev severnega dela otoka k Republiki Irski; Palestinska osvobodilna organizacija, katere delovanje je usmerjeno k osamosvojitvi palestinskih ozemelj, prav tako kot IRA pa je v devetdesetih letih sporo\xc4\x8dila, da opu\xc5\xa1\xc4\x8da teroristi\xc4\x8dno delovanje; Baskovska o\xc4\x8detnjava in svoboda (Euskadi ta Askatasuna, ETA), ki si prizadeva za lo\xc4\x8ditev baskovskih de\xc5\xbeel od \xc5\xa0panije; Kurdistanska delavska stranka, usmerjena k separazitmu in osvoboditvi Kurdov ter ustanovitvi kurdske dr\xc5\xbeave (Kurdistan). Tak\xc5\xa1ne skupine so naslednice sistema separatisti\xc4\x8dnega terorizma, kakr\xc5\xa1nega so v pretelkosti izvajale predvsem skupine v evropskih kolonijah: \xc5\xbeidovske milice Irgun in Lehi na obmo\xc4\x8dju Palestine so se borile proti britanskemu kolonializmu, Fronta narodne osvoboditve pa je izvajala napade na tar\xc4\x8de francoskih oblasti v Al\xc5\xbeiriji v petdesetih letih 20. stoletja.\n_START_SECTION_\nVerski terorizem\n_START_PARAGRAPH_\nTerorizem verske narave navadno izvaja nasilje zaradi svojih prero\xc5\xa1ko vodenih nagibov. Tovrstne teroristi\xc4\x8dne skupine imajo \xc5\xa1irok nabor tar\xc4\x8d, saj naj bi njihovo delovanje povzro\xc4\x8dilo \xc5\xa1ir\xc5\xa1e, korenite spremembe. Razli\xc4\x8dne organizacije stoje na ve\xc4\x8dini pomembnej\xc5\xa1ih svetovnih religij. Tak tip terorizma naj bi po statisti\xc4\x8dnih podatkih prakticiralo najve\xc4\x8d skupin. Ker so skupine nagnjene k dejavnostim, ki nimajo povezave z zdru\xc5\xbeevanjem ali osve\xc5\xa1\xc4\x8danjem etni\xc4\x8dnih ali ideolo\xc5\xa1kih skupin, pa\xc4\x8d pa jih vodi njihova lastna vizija prero\xc5\xa1ke volje, ni zadr\xc5\xbekov, ki so skozi preteklost omejevali intenziteto teroristi\xc4\x8dnih dejavnosti. V skrajnem primeru je nasilje z njihove strani tako lahko uporabljeno proti komur koli, ki ni \xc4\x8dlan njihove verske skupnosti._NEWLINE_Pod omenjene skupine se po klasifikacijah Zahodnih strokovnjakov uvr\xc5\xa1\xc4\x8dajo Al Kaida, palestinska sunitska organizacija Hamas, libanonska \xc5\xa1iitska organizacija Hezbolah, nekatere ameri\xc5\xa1ke konservativne kr\xc5\xa1\xc4\x8danske skupine ter japonski kult Aum Shinrikyo. Med verske teroriste sta uvr\xc5\xa1\xc4\x8dena tudi Jud Baruch Goldstein, ki je leta 1994 s strojnico pokosil 29 muslimanov v hebronski mo\xc5\xa1eji, ter Yigal Amir, ki je organiziral neuspeli atentat na izraelskega ministrskega predsednika Izaka Rabina v letu 1995.\n_START_SECTION_\nLevi\xc4\x8darski terorizem\n_START_PARAGRAPH_\nLevi\xc4\x8darski teroristi svoj smoter najdejo v boju proti (obstoje\xc4\x8demu) kapitalisti\xc4\x8dnemu sistemu, ki naj bi ga nadomestil bolj levo \xe2\x80\x93 socialno \xe2\x80\x93 usmerjen dru\xc5\xbebenopoliti\xc4\x8dni sistem: navadno komunisti\xc4\x8dni ali socialisti\xc4\x8dni re\xc5\xbeim. Teroristi\xc4\x8dne skupine te vrste navadno nosijo prepri\xc4\x8danje o trpljenju ljudstva in potemtakem tudi omejijo uporabo nasilja na manj splo\xc5\xa1no dolo\xc4\x8dene cilje. To mnogokrat postanejo velekapitalisti, primerni za ugrabljanje in usmrtitev, ali razli\xc4\x8dni spomeniki._NEWLINE_Med organizacije levega terorizma stroka ume\xc5\xa1\xc4\x8da skupino Baader-Meinhof iz Nem\xc4\x8dije, japonsko Rde\xc4\x8do armado, formacijo Weathermen (Zdru\xc5\xbeene dr\xc5\xbeave Amerike, 70. leta) in znamenite italijanske Rde\xc4\x8de brigade.\n_START_SECTION_\nDesni\xc4\x8darski terorizem\n_START_PARAGRAPH_\nNa drugi strani poznamo desni\xc4\x8darske organizacije in v to smer naperjene teroristi\xc4\x8dne skupine. Slednje imajo praviloma ohlapno in kratkotrajno organiziranost, zato veljajo za naj\xc5\xa1ibkej\xc5\xa1e in slabo vplivne teroristi\xc4\x8dne skupine. Imajo povezavo z neonacisti\xc4\x8dnimi uli\xc4\x8dnimi nemiri, zlasti iz 80. let. Na\xc4\x8deloma so v skupine vklju\xc4\x8deni obritoglavci \xe2\x80\x93 med njimi najdemo ekstremne nacionaliste in rasiste, ki si prizadevajo za odpravo liberalnih re\xc5\xbeimov v zahodni Evropi ter vzpostavitev fa\xc5\xa1isti\xc4\x8dnih dr\xc5\xbeav na svoji zemlji. Neofa\xc5\xa1isti\xc4\x8dni teroristi navadno izvajajo napade na imigrante in begunce, prihajajo\xc4\x8de iz de\xc5\xbeel tretjega sveta.\n_START_SECTION_\nAnarhisti\xc4\x8dni terorizem\n_START_PARAGRAPH_\nZaradi obse\xc5\xbenega vseevropskega fenomena atentatov in drugih napadov zlasti med letoma 1870 in 1920, ki so jih izvajali anarhisti, so strokovnjaki napravili posebno kategorijo anarhisti\xc4\x8dnega terorizma. Gre za obliko, ki napada na prvem mestu oblastni\xc5\xa1ke tar\xc4\x8de: vrhnje politi\xc4\x8dne osebnosti, njihove mehanizme in imetje ter dr\xc5\xbeavne ustanove in sploh obstoje\xc4\x8di sistem dr\xc5\xbeave. Anarhisti so med drugim tako eliminirali ameri\xc5\xa1kega predsednika Williama McKinleya leta 1901. Ta politi\xc4\x8dni tip terorizma pa je aktualen zaradi dejstva, da je bilo dogajanje na tako imenovanih anti-globalisti\xc4\x8dnih demonstracijah za\xc4\x8den\xc5\xa1i z letom 1999 \xc4\x8desto ozna\xc4\x8deno za aktivnosti anarhisti\xc4\x8dno usmerjenih teroristi\xc4\x8dnih skupin. Pri tem je mnogokrat \xc5\xa1lo za poskus kriminalizacije mno\xc5\xbei\xc4\x8dnih gibanj.\n_START_SECTION_\nDr\xc5\xbeavni terorizem\n_START_PARAGRAPH_\nDr\xc5\xbeavni terorizem je oblika organiziranja teroristi\xc4\x8dnih skupin s podporo radikalnih dr\xc5\xbeav, navadno pa je njihov mehanizem za zunanjo politiko. Strokovnjaki tovrstni terorizem mnogokrat ozna\xc4\x8dijo kot \xc2\xbbcenovno ugodno pot do vojne u\xc4\x8dinkovitosti skozi uporabo nadomestnih bojevnikov \xe2\x80\x93 'oro\xc5\xbeja za najem'\xc2\xab. Prav tako dr\xc5\xbeava lahko podpira oziroma izvaja notranjepoliti\xc4\x8dni terorizem proti svojim navadno politi\xc4\x8dnim nasprotnikom ali etnijam._NEWLINE_Teorije o tem, katere dr\xc5\xbeave oziroma dr\xc5\xbeavne institucije podpirajo ali izvajajo dr\xc5\xbeavni terorizem, se med seboj najbolj razlikujejo. Nekateri Zahodni sistemi kot teroristi\xc4\x8dne dr\xc5\xbeave ozna\xc4\x8dujejo dr\xc5\xbeave \xc2\xbbna osi zla\xc2\xab\xc2\xa0(George Bush, 2001-2002) \xe2\x80\x93 Iran, Kuba, predhodni Irak Sadama Huseina, Libija, Severna Koreja, Sudan in Sirija. Drugi viri za ene najbolj nasilnih teroristi\xc4\x8dnih dr\xc5\xbeav ozna\xc4\x8dujejo Zdru\xc5\xbeene dr\xc5\xbeave Amerike z nekaterimi tesnimi zaveznicami, npr. Veliko Britanijo ter vsekakor Izrael, katerega dr\xc5\xbeavnost sloni na ponavljajo\xc4\x8dih se dejanjih terorizma.\n_START_SECTION_\nTerorizem in Kazenski zakonik Republike Slovenije\n_START_PARAGRAPH_\n355. \xc4\x8dlen pravi:_NEWLINE_Kdor z namenom, da bi ogrozil ustavno ureditev ali varnost Republike Slovenije, povzro\xc4\x8di eksplozijo ali po\xc5\xbear, ali stori kak\xc5\xa1no drugo splo\xc5\xa1no nevarno dejanje ali nasilje, ali zagrozi z uporabo jedrske snovi ali drugih sredstev za mno\xc5\xbei\xc4\x8dno pobijanje ljudi in tako ustvari pri ljudeh ob\xc4\x8dutek negotovosti ali prestra\xc5\xa1enosti, se kaznuje z zaporom najmanj treh let.\n_START_SECTION_\nPsiholo\xc5\xa1ki vidik terorizma\n_START_PARAGRAPH_\nV preu\xc4\x8devanju oziroma razlaganju terorizma obstajajo trije pristopi. Prvi je makro sociolo\xc5\xa1ki, ki razlaga da je terorizem odraz razli\xc4\x8dnih dru\xc5\xbebenih motenj v socialnem sistemu in je na splo\xc5\xa1no povezan z ve\xc4\x8d tako imenovanih \xc2\xbbvzrokov\xc2\xab, med katere spadajo rev\xc5\xa1\xc4\x8dina, avtoritativni re\xc5\xbeimi ter kulturne ali verske prakse.  Drugi pristop je psiholo\xc5\xa1ki, ki se nana\xc5\xa1a na mote\xc4\x8do in psihopatolo\xc5\xa1ko osebnost teroristov.  Vendar so analize osebnosti pri teroristih pokazale, da impulzivna agresivnost, ki naj bi bila zna\xc4\x8dilna za njih, ni skupna lastnost vseh teroristov, saj imajo ljudje, ki se priklju\xc4\x8dijo teroristi\xc4\x8dnim organizacijam razli\xc4\x8dne motive in osebnostne lastnosti. Tretji pristop pa je psihosocialna perspektiva, na katero se obra\xc4\x8da vse ve\xc4\x8d raziskovalcev."